b'\n_START_ARTICLE_\nSmilkytuvas\n_START_PARAGRAPH_\nSmilkytuvas \xe2\x80\x93 smilkomasis prietaisas, pakabintas ant grandini\xc5\xb3 metalo indas su smilkalais, kurie deginami apeig\xc5\xb3 metu, paprastai naudojamas krik\xc5\xa1\xc4\x8dioni\xc5\xa1kose ba\xc5\xbeny\xc4\x8diose, praktin\xc4\x97s magijos seansuose._NEWLINE_Smilkytuvo veikimo principas paprastas: puo\xc5\xa1niame metaliniame inde smilkalin\xc4\x97je deginama med\xc5\xbeio anglis, ant kurios dedami smilkalai. \xc5\xa0is procesas apeig\xc5\xb3 metu gali b\xc5\xabti kartojamas ne syk\xc4\xaf, nes smilkalai, si\xc5\xabbuojant smilkytuv\xc4\x85, i\xc5\xa1siskiria pro skyl\xc4\x97t\xc4\x85 indo dangt\xc4\xaf ir sudega palyginti greitai. Sud\xc4\x97jus angl\xc4\xaf ir kvapi\xc4\x85sias med\xc5\xbeiagas, indas u\xc5\xbedaromas ir yra paruo\xc5\xa1tas smilkymui.\n_START_SECTION_\nReligin\xc4\x97se apeigose\n_START_PARAGRAPH_\nSmilkytuvai religini\xc5\xb3 apeig\xc5\xb3 metu naudojami \xc4\xafvairiai, priklausomai nuo ba\xc5\xbeny\xc4\x8dios ir patvirtint\xc5\xb3 taisykli\xc5\xb3: per mi\xc5\xa1ias smilkomas kry\xc5\xbeius ir altorius, taip pat kiti kulto daiktai, statiniai, tikintieji, dvasininkai, procesijos ir pan. Ypa\xc4\x8d gausiai smilkoma sta\xc4\x8diatiki\xc5\xb3 ba\xc5\xbeny\xc4\x8dios apeigose per laidotuves, atminimo renginius. Smilkalai simbolizuoja \xc5\xa0ventosios Dvasios malon\xc4\x97s ir \xc5\xa0vent\xc5\xb3j\xc5\xb3 mald\xc5\xb3 kilim\xc4\x85 \xc4\xaf dang\xc5\xb3. Trys laikomosios grandin\xc4\x97s simbolizuoj\xc4\x85 \xc5\xa1vent\xc4\x85j\xc4\x85 Trejyb\xc4\x99, vidurin\xc4\x97 ketvirtoji \xe2\x80\x93 vien\xc4\x85 Diev\xc4\x85 (monoteizm\xc4\x85). Kai kuriose Vakar\xc5\xb3 ba\xc5\xbeny\xc4\x8diose tenaudojama viena laikymo grandin\xc4\x97. Sta\xc4\x8diatiki\xc5\xb3 smilkytuvuose laikan\xc4\x8diosios grandin\xc4\x97s dar nusagstytos 12 varpeli\xc5\xb3, kuri\xc5\xb3 skamb\xc4\x97jimas \xc5\xa1ventinimo metu rei\xc5\xa1kia 12 apa\xc5\xa1tal\xc5\xb3 mokym\xc4\x85. Smilkytuvu paprastai \xc5\xa1ventina kunigas, diakonas, kai kuriose ba\xc5\xbeny\xc4\x8diose t\xc4\x85 daro ir zakristijonas ar jo pad\xc4\x97j\xc4\x97jas. Tai daroma de\xc5\xa1ini\xc4\x85ja ranka laisvai si\xc5\xabbuojant ind\xc4\x85, ore atliekant, pvz., kry\xc5\xbeiaus \xc5\xbeenklo ir kitas fig\xc5\xabras._NEWLINE_Vienas did\xc5\xbeiausi\xc5\xb3 ir \xc5\xbeymiausi\xc5\xb3 pasaulyje smilkytuvas Botafumeiro naudojamas kulto apeigose Kompostelos Santjago katedroje Ispanijoje.'